আউট অফ দ্য ডাস্ট

আউট অফ দ্য ডাস্ট হল কারেন হেসির লেখা একটি শিশুতোষ কাব্য উপন্যাস। এটি প্রথম প্রকাশিত হয় ১৯৯৭ সালের ১লা অক্টোবর।

 সারাংশ 
গল্পের শুরুতে বিলি জো জানায় তার বাবা ভীষণভাবে মেয়ের পরিবর্তে ছেলে পেতে চেয়েছিল। তার বাবা তাকে এখনও ভালোবাসে কিন্তু তাকে সেই না পাওয়া ছেলের মতো করেই বড় করে, রুক্ষ এবং কঠোরভাবে। গল্পের শুরুতে খামারগুলিতে ধুলো ঝড়ের কারণে সৃষ্ট সমস্যার বর্ণনাও দেওয়া হয়েছে। গল্পের পটভূমি খামারবাড়ি এলাকায় হওয়ায় গ্রামীণ কৃষক সম্প্রদায়ের কাছে এই পরিস্থিতির একটি গুরুত্বপূর্ণ অবস্থান রয়েছে। ধুলোর ঝড় যখন আসে এবং গমের ফসল নষ্ট করে দিয়ে যায়, তখন মার্কিন সরকার এই অঞ্চলের মানুষদের সাহায্য করার চেষ্টা করে। এফডিআর-এর নিউ ডিল হল কৃষকদের সহায়তা করার জন্য একগুচ্ছ কর্মসূচি (দেশের বাকি অংশের সাথে)। বাবা কিছু গম রোপণের জন্য ঋণ নেওয়ার কথা ভাবে, কিন্তু মা তাতে সায় দেয় না, কারণ ধুলোর ঝড় আবারও আসবে।

একদিন যখন বিলি জো'র অন্তঃসত্ত্বা মা প্রাতরাশ তৈরি করছিল, তখন তার বাবা উনুনের পাশে কেরোসিনের বালতি রেখে মাঠে চলে গেল। তার মা এটাকে জল ভেবে কফি তৈরি করার জন্য ব্যবহার করতে গিয়ে আগুন ধরে গেল। ভীতসন্ত্রস্ত হয়ে সে তার স্বামীর খোঁজে মাঠের দিকে দৌড়ে গেল। ঘরে আগুন লাগতে পারে ভেবে বিলি জো কেরোসিনের পাত্রটি নিয়ে দরজার বাইরে ছুঁড়ে ফেলল। দুর্ভাগ্যবশত, সেই সময় তার মা বাড়ীর দিকে ফিরে আসছিল, এবং কেরোসিন পড়ে তার পোশাকে আগুন ধরে গেল। বিলি জো তার মা এবং অজাত শিশুটিকে বাঁচানোর চেষ্টায় তার খালি হাত দিয়ে আগুন নেভাতে লাগল। তার মাকে বাড়ীর ভেতরে নিয়ে যাওয়া হলো এবং স্থানীয় ডাক্তার তার চিকিৎসা করল। কিন্তু মাকে বিলি জো'র আর কখনও "মা"য়ের মতো লাগতো না কারণ পুড়ে যাওয়ার ফলে তাকে দেখে আর চেনা যাচ্ছিল না। বিলি জো'র নিজের হাতও মারাত্মকভাবে পুড়ে গেছে, ফুলে গেছে এবং পুঁজ পড়ছে। এক রাতে শোকাতুর অবস্থায় তার বাবা জরুরি অবস্থার জন্য জমানো টাকা নিয়ে গাইমনে গিয়ে মদ খেয়ে মাতাল হয়ে যায়। দগ্ধ এবং আহত মাকে জল দেওয়ার জন্য বিলি জো ছাড়া আর কেউ ছিল না (অত্যন্ত দগ্ধ এবং ফোলা হাত ব্যবহার করে)।

"ধ্বংসপ্রাপ্ত" অধ্যায়ে, বিলি জো-র মা তার পুত্রের জন্ম দিতে গিয়ে মারা যায়। শিশুটি জন্মগ্রহণ করে এবং কিছুক্ষণ বেঁচে থাকে। তারপর তাকেও মৃত ঘোষণা করা হয়। পাহাড়ের চূড়ায় তাকে সমাহিত করার সময় বিলি জো রাষ্ট্রপতির নামানুসারে তার নাম রাখে ফ্র্যাঙ্কলিন। তার বাবা নির্বাক হয়ে গিয়েছিল।

বিলি জো এবং তার বাবা একে অপরের থেকে দূরে সরে যেতে শুরু করে;  বাবাকে বিলি জো'র আর বাবার মতো মনে হয় না। মৃত্যুর পর, বিলি জো তার বাবাকে আদরের "বাবা" সম্বোধন করা বন্ধ করে দেয় এবং পরিবর্তে মানসিক দূরত্ব নিয়ে তাকে "আমার বাবা" বলে সম্বোধন করা শুরু করে। হাত পুড়ে গিয়ে ক্ষতবিক্ষত হয়ে যাওয়ায় বিলি জো পিয়ানো বাজাতে অক্ষম হয়ে পড়ে, এটি তার জীবনে অবশিষ্ট কয়েকটি আনন্দের (যেমন তার মা) মধ্যে একটি ছিল। সময় গড়িয়ে যায়, সে তার বাবার মুখে তার দাদুর মতো দাগ লক্ষ্য করতে শুরু করে, দাদুর ত্বকের ক্যান্সার হয়েছিল। আগের মতো জীবনযাত্রায় ফিরে আসার চেষ্টা করার পর, বিলি জো ধুলোবালির এই পরিবেশ থেকে বেরিয়ে যাওয়ার জন্য মরিয়া হয়ে ওঠে; তাই এক রাতে মাত্র কয়েকটা বিস্কুট সঙ্গে নিয়ে সে বাড়ি ছেড়ে বেরিয়ে পড়ে।

সে টিকিট না কেটে একটি ট্রেনে উঠে গিয়েছিল, এমন সময় একজন গৃহহীন ও দুর্গন্ধযুক্ত লোক তার কাছে আসে। কিছুক্ষণ কথা বলার পর, লোকটি তাকে তার পরিবারের একটি ছবি দেখায়, এরপর বিলি জো ঘুমিয়ে পড়ে। যখন তার ঘুম ভাঙে, সে দেখে যে তার বিস্কুটগুলি চুরি হয়ে গেছে, কিন্তু লোকটির সেই পরিবারের ছবিটি সেখানে পড়ে আছে। ঠিক এই মুহূর্তেই সে আপনজন হওয়ার বোধ খুঁজে পায় এবং সবকিছু তার কাছে পরিষ্কার হয়ে যায়।

এক সপ্তাহ পর, বিলি জো বাড়ি ফিরে তার বাবাকে ডাক্তারের কাছে যেতে রাজি করায়। ঘটনার পর প্রথমবারের মতো সে তাকে আগের মতো "বাবা" বলে ডাকে। এমনকি তারা দুজন আবার একে অপরের বিশ্বাস অর্জন করতে শুরু করে। বিলি যখন বাড়ি ছেড়ে চলে গিয়েছিল, সেইসময় লুইস নামে এক মহিলা তার বাবার সাথেই থাকত। বিলি এরপর লুইসের সাথে দেখা করে। বিলি জো লুইসকে শ্রদ্ধা করে কারণ লুইস জানে কিভাবে "দুজন জেদী মানুষের" (টু রেড হেডস) সাথে মানিয়ে চলতে হয় এবং কিভাবে "মৃত মানুষের জায়গা না নিয়ে" (নট স্টেপ অন দ্য টোজ অফ এ ঘোস্ট) পরিবারে নিজের জায়গা করে নিতে হয়। বিলি জো এবং লুইস কেবল কথাবার্তা বলে, এবং তার বাবা অবশেষে লুইসকে প্রেম নিবেদন করতে শুরু করে।

 প্রাপ্তি 
আউট অফ দ্য ডাস্ট অনেক প্রশংসা পেয়েছে:

 ১৯৯৮, নিউবেরি পদক
 ১৯৯৮, স্কট ও'ডেল পুরস্কার
 ১৯৯৮, আমেরিকান লাইব্রেরি অ্যাসোসিয়েশন, তরুণদের জন্য সেরা বই
 ১৯৯৯, ডরোথি ক্যানফিল্ড ফিশার শিশু বই পুরস্কারের মনোনীত প্রার্থী

 তথ্যসূত্র 

বিষয়শ্রেণী:মার্কিন শিশুতোষ উপন্যাস
বিষয়শ্রেণী:শিশুতোষ ঐতিহাসিক উপন্যাস